VARNO NA DOPUST
Ste z mislimi že na dopustu? Dandanes najlažje načrtujemo dopust z iskanjem po internetu. Da bo brskanje med počitniškimi ponudbami kar se da varno, smo pripravili nekaj koristnih nasvetov.

1.	KO IŠČETE POČITNIŠKE PONUDBE

Prevare prek Airbnb
Svetovno znana platforma za posredovanje nepremičnin je vse bolj priljubljena tudi pri internetnih goljufih. Na portalu Airbnb ustvarjajo lažne profile in oglašujejo stanovanja, ki ne obstajajo: poceni, prostorna, moderna in na odlični lokaciji. Velike obljube še podkrepijo s sanjskimi fotografijami, ki jih poiščejo kar na spletu. Ponudnik lažnega oglasa komunikacijo z vami spelje na svoj elektronski naslov, nato pa vas prepriča, da denar nakažete na njegov bančni račun, namesto da bi plačali prek platforme Airbnb. Komunikacija in plačevanje zunaj portala pomenita neupoštevanje pravil Airbnb, zato v primeru oškodovanja niste upravičeni do nadomestila.
NASVET: Vsa komunikacija naj poteka izključno prek strani Airbnb in nikoli po elektronski pošti! Tudi plačilo obvezno opravite prek strani Airbnb in nikdar ne nakazujte denarja na bančni račun.
Fantomski apartmaji
Če se odločite za najem apartmaja prek zasebne ponudbe, je največje tveganje, da rezervirate in plačate neobstoječi apartma. Zato ponudbe iščite na uveljavljenih posredniških portalih oziroma spletnih oglasnikih, kjer so na voljo ocene in izkušnje drugih uporabnikov. Izogibajte se nakazilu denarja neposredno na bančni račun ponudnika, še zlasti če od vas zahteva plačilo prek sistema Western Union – potem je to velik znak STOP.
NASVET: Pokličite ponudnika po telefonu in še enkrat preverite vse pogoje najema. Zahtevajte tudi natančen naslov apartmaja in ga preverite prek Google Maps. Vprašajte, ali je mogoče plačati šele po tem, ko pridete tja.
Lažne agencije
Po spletu svoje žrtve iščejo tudi lažne turistične agencije, lažni portali za prodajo letalskih vozovnic, celo lažni rent-a-car ponudniki. Goljufi postavijo privlačno spletno stran in obljubljajo neverjetno ugodne cene aranžmajev, za spletno predstavitvijo pa ne stoji nobeno registrirano podjetje.
NASVET: Takšne lažne ponudbe hitro prepoznate po neverjetno ugodnih cenah. Prav tako preverite vse kontakte, navedene na strani. Če »agencija« uporablja brezplačni elektronski predal, na primer Gmail, je to znak za previdnost. Če na strani ni nobenih podatkov o registriranem podjetju, se raje ustavite. Vpišite ime agencije v brskalnik in poiščite čim več informacij; mogoče se na različnih forumih oglašajo ogoljufani kupci.
Vstopnice za festivale ali športne prireditve
Če načrtujete obisk koncerta, glasbenega festivala ali tekme, vedno na uradni spletni strani organizatorja preverite, katere agencije so pooblaščene za prodajo vstopnic. Ne zaupajte super ponudbam neuveljavljenih posrednikov, ampak se obrnite na pooblaščene prodajalce. Vstopnice lahko prodajajo tudi posamezniki prek različnih spletnih oglasnikov (npr. eBay) in v takšnih primerih vztrajajte pri plačilu prek posrednika PayPal; ne nakazujte denarja neposredno na bančni račun.

2.	KO OPRAVLJATE REZERVACIJE
Ko opravljate rezervacijo ali plačilo s kreditno kartico, vedno poiščite znamenja varne povezave:
•	URL-naslov spletnega mesta se začne s HTTPS, kar pomeni, da je prenos podatkov varen in šifriran.
•	V URL-naslovni vrstici je tudi ikona s ključavnico, kar je signal za varno oddajanje podatkov o kreditni kartici.

3.	KO SE POVEZUJETE V INTERNET
Ko se v internet povezujete prek Wi-Fi, izberite znano omrežje (hotel, kamp, muzej, restavracija itd.), ki je po navadi tudi zaščiteno z geslom. Zavedajte se, da lahko vaše brskanje opazujejo vsi drugi, ki so v istem omrežju. 
Če pri povezovanju v izbrano brezžično omrežje v brskalniku naletite na opozorilo o neveljavnem digitalnem certifikatu, je to morda znak, da nekdo skuša prestrezati vaš promet. V tem primeru raje izberite drugo omrežje.
Izogibajte se neznanih oziroma naključnih omrežij Wi-Fi.
Pri storitvah, ki zahtevajo uporabniško ime in geslo (elektronska pošta, Facebook, PayPal itd.) uporabite namenske aplikacije, v brskalniku pa pazite, da gre za varen prenos (HTTPS in znak ključavnice). 
Za dostop do občutljivih podatkov (npr. služba, spletno bančništvo) uporabite zaščiteno VPN‑povezavo. Če nimate lastne VPN‑rešitve, pred odhodom preglejte izbiro VPN‑ponudnikov na spletu.
Za povezovanje v internet raje izberite mobilni prenos podatkov kot pa brezplačno omrežje Wi-Fi, če paket pri vašem ponudniku mobilne telefonije to omogoča in so stroški gostovanja v tujini za vas sprejemljivi.
Uporaba javnih računalnikov je primerna za pregled vremenske napovedi, novic, iskanje lokacij na zemljevidu, ne smete pa uporabiti storitev, v katere se prijavite z geslom (Facebook, e-pošta, PayPal, e-bančništvo …).

4.	KO NASTANEJO TEŽAVE

Izgubljen ali ukraden telefon Android
Pojdite na stran https://myaccount.google.com/find-your-phone in se nemudoma odjavite iz obstoječega računa Google (možnost Odjavite se v telefonu). Ukrepajte hitro, sicer lahko neznanec dostopa do vašega računa Gmail in vseh povezanih storitev (Google Drive, Facebook, Twitter, PayPal).
Izgubljen ali ukraden iPhone
Če imate omogočeno funkcijo Find My iPhone, se vpišite v svoj račun Apple ID in aktivirajte Lost Mode.
Če funkcije Find My iPhone niste omogočili, nemudoma spremenite geslo svojega računa Apple ID. Prav tako spremenite gesla drugih storitev, ki jih uporabljate: elektronska pošta, Facebook, Paypal, Twitter itd.

POKLIČITE OPERATERJA: Takoj pokličite svojega operaterja in prekličite SIM‑kartico, saj lahko kdo uporablja vaš telefon in vam povzroči stroške.

Klicni center operaterja – zabeležite si njegovo številko.

PRIJAVA NA POLICIJI: Če krajo prijavite policiji, jim sporočite tudi IMEI-številko naprave. Najdete jo na embalaži, garancijskem listu in nalepki pod baterijo mobilnega telefona.
Zapišite si jo na papir.

Izgubljena ali ukradena bančna kartica
Izgubljeno ali ukradeno bančno kartico (debetno ali kreditno) takoj prijavite izdajatelju! Zapišite si telefonsko številko klicnega centra, ki jo najdete na hrbtni strani kartice. Sum kraje kartice obvezno prijavite najbližji policijski postaji, tudi če ste v tujini.
Preklic kartice – zapišite številko banke!